苏轼
次韵孔毅甫集古人句见赠五首
羡君戏集他人诗，指呼市人如使儿。
天边鸿鹄不易得，便令作对随家鸡。
退之惊笑子美泣，问君久假何时归。
世间好句世人共，明月自满千家墀。
紫驼之峰人莫识，杂以鸡豚真可惜。
今君坐致五侯鲭，尽是猩蜃与熊白。
路傍拾得半段枪，何必开炉铸矛戟。
用之如何在我耳，入手当令君丧魄。
天下几人学杜甫，谁得其皮与其骨。
划如太华当我前，跛牂欲上惊崷崒。
名章俊语纷交衡，无人巧会当时情。
前生子美只君是，信手拈得俱天成。
诗人雕刻闲草木，搜抉肝肾神应哭。
不如默诵千万首，左抽右取谈笑足。
夜吟石鼎声悲秋，可怜好事刘与侯。
何当一醉百不问，我欲眠矣君归休。
膏明兰臭俱自焚，象牙翠羽戕其身。
多言自古为数穷，微中有时堪解纷。
痴人但数羊羔儿，不知何者是左慈。
千章万句卒非我，急走捉君应已迟。